Benny Engelbrecht (S), 2009-04-02:
Det her er et forslag om at pålægge ejere af muskelhunde eller kamphunde skærpede krav.
Det er en velkendt diskussion.
Ikke mindst er det en meget nødvendig diskussion.
Derfor fremsatte Socialdemokraterne også sidste år et beslutningsforslag om indførelse af muskelhundetegn, som regeringen og Dansk Folkeparti dengang afviste med et noget akademisk argument om, at alle hunde i teorien kunne være lige farlige.
Det samme hører vi i dag fra Venstres side.
Modviljen mod forslaget var uforståelig, og jeg håber i dag, at alle efterhånden har indset, at det er en alvorlig sag, vi har med at gøre.
Socialdemokraterne vil gøre Danmark til et trygt sted at færdes, hvor forældre tør lade deres børn gå en tur med familiens hund alene, og hvor hundeejere kan gå deres sædvanlige tur eller tage deres familiehund med i parken uden at skulle frygte, at den bliver skambidt.
Forslagsstillerne anbefaler bl.a., at der indføres krav om, at alle muskelhunde føres i bånd.
Hun udelukkede dengang ikke, at det eventuelt ville være forebyggende og en fordel at indføre krav om at føre muskelhunde i bånd.
Mit spørgsmål er i dag, om regeringen monstro snart har gjort sig grundige overvejelser nok, eller om der er mange flere historier, der skal til, om skambidte mennesker og dyr, før der råbes vagt i gevær.
Der bliver så nedsat et udvalg, der tænker videre.
Ifølge Dansk Kennelklub var der i 2002, hvor den borgerlige regering og Dansk Folkeparti var kommet til magten, omkring 1.000 af disse muskelhunde eller såkaldte kamphunde.
I 2007 var tallet steget til 20.000 kamphunde, og der er desværre ikke nogen grund til at tro, at dette tal i dag er faldet, tværtimod må vi gå ud fra, at det er steget.
Regeringen og Dansk Folkeparti kan ikke drages til ansvar for den eksplosive stigning eller for, hvilke hunde der nu engang er blevet moderne, men de har i den grad et ansvar for ikke at have grebet ind over for denne eksplosive stigning i antallet af de såkaldte kamphunde, som helt almindelige hundeejere i dag sagtens kan møde på deres almindelige gåtur i byen.
For os Socialdemokrater er der tre stramninger, som er helt afgørende at få vedtaget.
For det første skal vi kræve, at hunde af muskelhundetypen altid er i snor, når de med ejer færdes uden for privat grund.
For det andet skal vi give politiet et nemt og brugbart redskab til at fjerne ulovlige og farlige hunde fra gaden.
Og for det tredje skal vi med inspiration fra den svenske lovgivning give politiet mulighed for at frakende enkeltpersoner retten til at holde hund af muskelhundetypen. Forhenværende justitsminister Lene Espersen kom da også med indrømmelser sidste gang, vi stod her i samme ærinde.
Hun lovede at tage initiativ til at drøfte sagen med Dansk Kennelklub og rigspolitiet for at sikre en bedre håndhævelse af hundeloven, og foreløbig er vi altså nået til et udvalg.
Sagen er som sagt lagt i udvalg.
Vi er bange for, at det hele går op i bureaukrati og syltekrukkeri, og i hvert fald skal vi frem til 2010, før der sker noget.
Socialdemokraterne mener, at ideen med en slags hundekørekort er en udmærket idé.
Om dette krav indfries via et særligt muskelhundekørekort, en særlig tilladelse, licens til at holde muskelhund, eller, som vi Socialdemokrater har foreslået, en indførelse af et muskelhundetegn, det er mindre afgørende.
Det væsentlige for os er, at vi fra Folketingets side stiller klare krav til de mennesker, som har anskaffet sig en hund af muskelhundetypen.
Tankegangen kan man sammenligne med en våbentilladelse, hvor man også skal forhåndsgodkendes inden erhvervelse.
Og at en muskelhund, der opdrages og behandles forkert, kan være fuldt ud lige så farlig som et skarpladt våben, kan der ikke herske tvivl om.
Der har været meget diskussion om definitionen på muskelhunde.
Hvilke kriterier måler man ud fra, og hvad er mest hensigtsmæssigt?
Vi Socialdemokrater er ikke i tvivl.
Vi mener, det er muligt at definere en hund af muskelhundetypen, ikke ud fra racedefinitionen, men altså ud fra – som jeg tidligere har været inde på – en typedefinition, som også inkluderer blandingshunde, hvis race man ikke med det blotte øje kan fastslå.
Vi må og skal sætte ind mod disse hunde, og derfor støtter Socialdemokraterne tankerne i forslaget.
Vi ser frem til udvalgsarbejdet og også til, at vi forhåbentlig kan finde en eller anden form for enighed om dette.